SA afwesig by WEF-sessie oor regering | Netwerk24
Deur Francois Williams 04 September 2019 18:00
Suid-Afrika doen reeds te veel goed wat die land nie kan bekostig nie, soos reddingsboeie vir staatsondernemings. Boonop skep die debatte oor voorgeskrewe bates en onteiening sonder vergoeding net meer onsekerheid wat beleggers verjaag.
'n Paneelbespreking oor die Suid-Afrikaanse regering by die Wêreld- Ekonomiese Forum oor Afrika. Die enigste paneellid was Ann Bernstein van die CDE. Foto: Francois Williams
So waarsku Ann Bernstein, hoof van die Sentrum vir Ontwikkeling en Ondernemerskap (CDE).
Suid-Afrika is in 'n moeilike situasie, maar verlede jaar kon daar van 'n swak president ontslae geraak word sonder een geweerskoot, het Bernstein by die Wêreld- Ekonomiese Forum (WEF) oor Afrika in Kaapstad gesê.
Maar die tydperk sedert die verkiesing in Mei is teleurstellend. Die ekonomie groei nie, die staatskas lyk benard en sterker leierskap is nodig.
Sy was die enigste paneellid op 'n sessie by die forum waar die eerste 100 dae van pres. Cyril Ramaphosa se regering bespreek is. Oliver Cann, mediahoof van die forum, het verduidelik die Suid-Afrikaanse regering is genooi om die sessie by te woon, maar hulle het glo ander afsprake gehad.
Te midde van kritiek van die gehoor oor die afwesige regering, het Cann toegegee die paneelbespreking is op kort kennisgewing gereël en dit sou onregverdig wees om die regering kwalik te neem.
Maar volgens die program was die paneelbespreking al verlede week op die lys van geleenthede by die forum.
Bernstein meen nietemin die beleidsdokument wat Tito Mboweni, minister van finansies, pas uitgereik het, is 'n stap in die regte rigting. Sy is nie seker wat Ramaphosa se plan is nie, maar die dokument oor ekonomiese beleid behoort gesteun te word.
As Ramaphosa Suid-Afrika binne drie jaar van 82ste op die lys van ekonomiese vryheid tot 50ste wil opstoot, is dit te stadig, meen Bernstein.
As jy groter dinamika in die ekonomie soek, moet jy kleiner ondernemings groter vryheid gee. Hulle moet groter vryheid hê om mense te kan aanstel en af te lê, meen Bernstein.